O‘zbekiston – AQSh biznes forumi muvaffaqiyatli oʻtdi

21.09.2017
O‘zbekiston Respublikasi Prezidenti Shavkat Mirziyoyevning Amerika Qoʻshma Shtatlariga tashrifi doirasida 20-sentabr kuni Nyu-Yorkda O‘zbekiston – AQSh biznes forumi boʻlib oʻtdi. 


O‘zbekiston Respublikasi Investitsiyalar boʻyicha davlat qoʻmitasi tomonidan Amerika – O‘zbekiston savdo palatasi bilan hamkorlikda tashkil etilgan tadbirda AQShning 100 dan ortiq yetakchi kompaniyasi rahbarlari ishtirok etdi. «General Electric», «Honeywell», «ExxonMobil», «CNH Industrial», «John Deere», «Coca-Cola», «Boeing», «Caterpillar», «City Group», «Visa», «AGCO», «Gilead Sciences» kabi yirik korporatsiyalar shular jumlasidan. 


Amerika – O‘zbekiston savdo palatasi raisi K.Lemm, O‘zbekiston Respublikasi Oliy Majlisi Senati Raisining birinchi oʻrinbosari S.Safoyev, Investitsiyalar boʻyicha davlat qoʻmitasi raisi A.Ahmadxoʻjayev va boshqalar miqyosi va kun tartibiga koʻra yirik boʻlgan ushbu biznes forum mamlakatlarimiz ishbilarmon doiralari oʻzaro manfaatli amaliy hamkorlikni kengaytirishga intilishining tasdigʻi ekanini ta’kidladi. O‘zbekiston – AQSh iqtisodiy sherikligini sifat jihatidan yangi bosqichga koʻtarish, uning izchil va barqaror rivojlanishida tomonlarning sa’y-harakatlarini birlashtirish muhimligi qayd etildi. 


Forum shoʻbalaridagi muzokaralarda ikki tomonlama iqtisodiy hamkorlikni mustahkamlash, O‘zbekistonda qulay investitsiyaviy muhitni shakllantirish hamda sanoat, infratuzilma, turizm, fan va ta’lim sohalarida qoʻshma loyiha va dasturlarni amalga oshirish masalalari qizgʻin muhokama qilindi. 


Amerikalik ishtirokchilar O‘zbekistonda valyutani tartibga solish tizimiga bozor mexanizmlarini joriy qilish, bank-moliya tizimini mustahkamlash, biznesning soliq yukini qisqartirish, investorlar uchun, jumladan, mamlakatimizda tashkil etilgan yangi erkin iqtisodiy zonalar doirasida qoʻshimcha imtiyoz va preferensiyalar berish boʻyicha amalga oshirilayotgan keng koʻlamli islohotlarni yuksak baholadilar. 


Biznes forum ishtirokchilari tomonlarni qiziqtirgan aniq investitsiya va savdo loyihalarini muhokama qildilar, ularni amalga oshirish boʻyicha qoʻshma tadbirlarni belgilab oldilar. 


Tadbir yakunida AQSh kompaniyalari bilan umumiy qiymati 2,6 milliard dollarga teng boʻlgan yirik hujjatlar toʻplami, jumladan, «General Electric» va «Honeywell» korporatsiyalari bilan neft-gaz va neft-kimyo sohalarida, «CNH Industrial», «John Deere» va «Caterpillar» kompaniyalari bilan mashinasozlik sohasida, «OSI Systems» va «Lutron» kompaniyalari bilan elektrotexnika sohasida, «Boeing» kompaniyasi bilan fuqaro aviatsiyasi sohasida istiqbolli qoʻshma loyihalarni amalga oshirish boʻyicha kelishuvlar imzolandi. Shuningdek, Toshkent shahrida Vebster universiteti filialini ochish toʻgʻrisida kelishuv imzolandi. Bu AQSh oliy oʻquv yurtining MDH mamlakatlaridagi birinchi toʻlaqonli filiali boʻladi.